Partneri fogadás a stadionban – BMSExtra.hu
A Szarvasvadász visszaelőzött
Látványos sárkányos csaták medencében
Baji Balázs visszatért, Márton Anita nyert
Partneri fogadás a stadionban
2020.02.12. Sport Extra
Szerdán délután a Békéscsaba 1912 Előre, és a Békéscsaba Labdarúgó Akadémia partneri fogadást tartott a Kórház utcai stadionban. Dr. Kovács Mihály, a Békéscsaba 1912 Sportegyesület elnöke köszöntötte a megjelenteket, köztük Szarvas Pétert, Békéscsaba polgármesterét.
Elmondta, fontosnak tartják azt a három pillért, amelyen a békéscsabai labdarúgás áll, így az utánpótlásnevelést, a felnőtt csapat minél jobb szereplését, és az infrastruktúra fejlesztést. Megköszönte a jelenlévő cégeknek, vállalkozóknak a tao-támogatást. Hangsúlyozta, az utóbbi években mintegy hatszáznyolcvan millió forinttal gyarapodott a város vagyona a fejlesztéseknek köszönhetően.
Ezt követően Barkász Sándor, a Békéscsaba 1912 Előre Futball Zrt. többségi tulajdonosa beszélt. – Az Előre egész Békés megye csapata, amelyben a különböző településekről érkezett ifjú labdarúgók szerepelnek. Köszönöm az önök támogatását, amelynek segítségével igyekszünk minél jobb eredményt elérni, és minél több saját nevelésű fiatalt beépíteni a csapatba. Büszkék vagyunk arra, hogy a Magyar Kupából kivertük a Fradit, egy geszti fiatal, Uram János, és a kondorosi Máris Dominik remek teljesítményével, de az egész csapat megtette a magáét.
Szarvas Péter, Békéscsaba polgármestere azt emelte ki, hogy az Előre és a két utánpótlásnevelő klub, az Akadémia, és az UFC között korrekt a viszony. – Ezúton szeretném én is megköszönni azt a támogatást, amelyet az elmúlt évben nyújtottak önök a tao keretében a megyeszékhely labdarúgásának fejlesztéséhez. Öröm számunkra, hogy a 2019-es év Puskás-díjas labdarúgója, Zsóri Dániel is itt nevelkedett öt éven át a békéscsabai utánpótlásnevelő klubban. A kormány előtt van a stadion további fejlesztésének terve, várjuk a döntést.
A program zárásaként egy húszperces filmet vetítettek le az Előre és a Békéscsaba Labdarúgó Akadémia mindennapjairól, szakemberek, és játékosok nyilatkoztak az eddig megtett útról, és a további tervekről. A találkozó résztvevői ezt követően megnézték az Előre–Puskás Akadémia Magyar Kupa-mérkőzést.
Címlapon: Odakint a pályán közben becsülettel készülnek a fiatalok. Fotó: bcsla.hu
LabdarúgásAkadémia, Előre
Previous Previous post: A vendégek nem bízták a véletlenre
Next Next post: Arany- és ezüst minősítések Pápáról